שמוליק בודגוב

שמוליק בודגוב (נולד ב-18 ביולי 1955) הוא גיטריסט, מלחין, מעבד, מפיק מוזיקלי ויצרן גיטרות ישראלי, הנחשב לאחד מהגיטריסטים הבולטים בישראל.

 ביוגרפיה 
בודגוב נולד בתל אביב בשנת 1955. היה חבר בלהקות הצ'רצ'ילים, ששת, ברוש והיהודים. הוא שותף בעיבוד, בהפקה ובנגינה של אלבומים רבים עם מיטב אמני ישראל. האלבום הבולט ביותר שהפיק הוא "מציאות נפרדת", אלבומם הראשון של להקת היהודים, שנחשב לאלבום פורץ דרך ברוק הישראלי.

הסולואים של בודגוב הפכו לאבני דרך במוזיקה הישראלית, למשל בשירים כמו: "יכול להיות שזה נגמר" ו"אמא אדמה" של אריק איינשטיין, "נכון להיום" של זוהר ארגוב, סיוון של יגאל בשן, "אתה פה חסר לי" של נורית גלרון, "חומות חימר" ו"ריח מנטה" של מרגלית צנעני, "מקום לדאגה" של ריקי גל ומתי כספי, "שמש שמש" של אריאל זילבר ולהקת ברוש, "קו האושר" של שרון ליפשיץ, "סיפור בג'ינס" של דפנה ארמוני, "עוד סיפור אחד של אהבה" של שימי תבורי, "פיוטה" של להקת היהודים, וכן בכל השירים באלבומם הראשון.

ב-1977 היה חבר להקת ששת וב-1978 היה שותף להקמת להקת ברוש.

במהלך השנים, ניגן בודגוב באלבומים מפורסמים של יהודית רביץ, נורית גלרון, מתי כספי, ריקי גל, שלמה ארצי, רמי קלינשטיין, יוסי בנאי, מאיר בנאי, אתי אנקרי, חיים משה ושרון ליפשיץ. בשנת 1998 זכה בודגוב בפרס "סולו", שהוענק לו על ידי איגוד המוזיקאים בעבור תרומתו למוזיקה הישראלית.

בין השנים 1988-1991 השתתף בהקלטות אלבומיה של מרגלית צנעני "מנטה", "חומות חימר" ו"פגישה". באותן שנים השתתף גם באלבומים "חום יולי אוגוסט" ו"כרטיס ללונה פארק" של שלמה ארצי, וכן באלבום "אחרינו המבול" של נורית גלרון. כמו כן בהקלטות האלבום ובמופע "מה זו אהבה" של ריקי גל ובאלבומו של שלמה גרוניך "נדודי שינה".

ב-1992 השתתף בהקלטות אלבומה של נורית גלרון "בתוך הסערות", בו בלט במיוחד סולו הגיטרה שלו ב"אתה פה חסר לי", וכן בהקלטות אלבומו של עוזי חיטמן "מתוך תוכי".

ב-1993 השתתף בהקלטות אלבומה השלישי של שרון ליפשיץ, "קו האושר".

ב-1994 הקים עם אורית שחף ותום פטרובר, שהיו אז אלמונים, ועם המתופף אשר פדי והבסיסט אבי יפרח, את להקת "היהודים", והשיג להם חוזה הקלטות בחברת "הד ארצי". בודגוב השתתף בהפקתו של האלבום הראשון של הלהקה, "מציאות נפרדת", שנחשב בעיני רבים לאבן דרך של הרוק הישראלי, וניגן בו. האלבום הוקלט באולפני די. בי. בדצמבר 1994 ויצא לאור ב-18 באוגוסט 1995. האלבום נמכר בלמעלה מ-120 אלף עותקים.

ב-1995 השתתף בהקלטות אלבומו של ישי לוי "האמונה".

ב-1997 ניגן בגיטרות ובטאר באלבומה השלישי של אתי אנקרי, "למרות ובגלל".

ב-2002 עיבד והפיק מוזיקלית את האלבום "רותי נבון בהופעה - במסע אל עצמי", שתיעד את הופעתה בפסטיבל "ג'אז בים האדום".

ב-2003 עיבד והפיק מוזיקלית את אלבומו של יגאל בשן, "שמים תחייכו".

 דיסקוגרפיה חלקית 

 יסמין אריק איינשטיין. 1972
 ארץ ישראל הישנה והטובה אריק איינשטיין. 1973
 ששת ששת. 1977
 מנטה מרגלית צנעני. 1989
 מציאות נפרדת היהודים. 1995

 עם להקת ברוש (דיסקוגרפיה חלקית) 

 אריאל זילבר ולהקת ברוש אריאל זילבר. 1978

 סיוון יגאל בשן. 1981

 חיים אישיים 
שמוליק בודגוב היה נשוי במשך 33 שנים לחני אליקים-בודגוב, אותה הוא הכיר כשהיו בלהקת גייסות השריון. לאחר הכרותם, הצטרפה חני כחברה בלהקת "סקסטה". היא מפתחת קו מוצרים לילדים בתחום כלי ההקשה ומשווקת אותם בישראל ומחוצה לה.

חני ושמוליק בודגוב הם בעלי חברת גיטרות משלהם הנקראת "בודגוב כלי נגינה". לאחר השקת מותג הגיטרות ופתיחת חנות כלי הנגינה בתל אביב, השניים פתחו גם חברת תופים בינלאומית בשם "ab Drums". בנוסף, בשנת 2010 השיקו, בשיתוף עם הזמר דויד ברוזה, קו גיטרות קלאסיות על שמו של ברוזה.

לחני ושמוליק בודגוב שלושה ילדים.

קישורים חיצוניים

אהרון פררה, שעת יצירה עם שמוליק בודגוב, יולי 2025.
 אודות שמוליק בודגוב, באתר האינטרנט של בוגדוב


  טוקבק פרק מס׳ 1 - שמוליק בודגוב באתר YouTube


 הערות שוליים 

קטגוריה:מלחינים ישראלים
קטגוריה:גיטריסטים ישראלים
קטגוריה:היהודים
קטגוריה:מוזיקאים ישראלים
קטגוריה:יצרני כלי נגינה ישראלים
קטגוריה:חברי להקת גייסות השריון
קטגוריה:חברי להקת הצ'רצ'ילים
קטגוריה:חברי להקת ששת
קטגוריה:ישראלים שנולדו ב-1955